ททท. จัดงาน Amazing Thailand Fireworks Festival 2022 @Hua Hin กระตุ้นการเดินทางท่องเที่ยวภายในประเทศ
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า ททท. ร่วมกับหน่วยงานพันธมิตร ทั้งโรงแรมที่พัก สายการบิน ร้านค้า ร้านอาหาร ส่วนราชการ สมาคมและชมรมด้านการท่องเที่ยวต่างๆ จัดกิจกรรม Amazing Thailand Fireworks Festival 2022 @Hua Hin ตามแนวคิด“เที่ยวเมืองไทย Amazing ยิ่งกว่าเดิม” เป็นการกระตุ้นให้นักท่องเที่ยวชาวไทยเดินทางนอกฤดูกาล หรือท่องเที่ยว(Green Season) ในช่วงระหว่างเดือนมิถุนายน - สิงหาคม 2565 ซึ่งคาดการณ์ว่าจะมีคนเดินทางเข้าในพื้นที่ท่องเที่ยวไม่น้อยกว่า 350,000-450,000 คน/เดือน และสามารถสร้างรายได้สู่อุตสาหกรรมท่องเที่ยว 3,200-3,500 ล้านบาท/เดือนขณะที่ ททท. ได้มีการผลักดันการเพิ่มอัตราเฉลี่ยการเข้าพัก (Occupancy Rate) ของโรงแรมทั่วประเทศ ให้สูงกว่าร้อยละ 55 รวมถึงการเพิ่มอัตราเฉลี่ยการโดยสารเครื่องบิน (Load Factor) เส้นทางภายในประเทศ ให้สูงกว่าร้อยละ 50 ภายในสิ้นปี 2565 โดยเฉพาะเส้นทางกรุงเทพฯ-สมุทรสาคร-สมุทรสงคราม-เพชรบุรี -ประจวบคีรีขันธ์ เป็นแหล่งท่องเที่ยวหลักของประเทศไทย ที่สร้างรายได้กว่า 14,500-16,000 ล้านบาท ในช่วงครึ่งปีแรกของปี 2565 สำหรับภายในงาน Amazing Thailand Fireworks Festival 2022 @Hua Hin จะมีการแสดงพลุ 1,777 นัด และการแสดงดนตรีสด ลิเก รวมถึงการออกร้านจำหน่ายสินค้าชุมชน และอาหารท้องถิ่น ซึ่งภายในงานจะจัดในรูปแบบของมาตรฐานสาธารณสุข Amazing Thailand Safety &amp; Health Administration หรือ SHA โดยจะจัดขึ้นระหว่างวันที่ 24-26 มิถุนายน 2565 ตั้งแต่เวลา 17.00 น.-23.00 น. ณ ริมชายหาดหัวดอน เขาตะเกียบ อำเภอหัวหิน จังหวัดประจวบคีรีขันธ์